మళ్లీ తగ్గిన హోల్‌సేల్‌ ద్రవ్యోల్బణం
-  వడ్డీ రేట్లు తగ్గించండి
-  ఆర్‌బిఐపై పెరుగుతున్న ఒత్తిడి
              న్యూఢిల్లీ: వరసగా ఆరోనెలలోనూ హోల్‌ సేల్‌ ద్రవ్యోల్బణంలో తగ్గుదల కనిపించింది. ఏప్రిల్‌ నెలకు గాను హోల్‌ సేల్‌ ధరల సూచి ప్రకారం ద్రవ్యోల్బణం (-)2.65 శాతానికి చేరింది. ద్రవ్యోల్బణం తగ్గడానికి చమురు ధరలు , తయారీ రంగ వస్తువుల ధరలు తగ్గడమే కారణంగా విశ్లేషకులు అభిప్రాయపడ్డారు. గత కొన్ని రోజులుగా చమురు ధరలు తిరిగి పెరగడం ప్రారంభించినప్పటికీ కనీసం మరో రెండు నెలల పాటూ ద్రవ్యోల్బణంలో తగ్గుదల కనిపిస్తుందని విశ్లేషకుల అంచనా. గత ఏడాది నవంబరు నెల నుండీ హోల్‌ సేల్‌ ద్రవ్యోల్బణంలో తగ్గుదల కనిపిస్తోంది. నవంబర్‌లో (-)0.17, డిసెంబర్‌లో (-)0.50, జనవరిలో (-)0.95, ఫిబ్రవరిలో (-)2.17, మార్చిలో (-)2.33శాతంగా నమోదయింది.
          ద్రవోల్బలం రేటు వరసగా ఆరో నెల కూడా తగ్గడంతో వడ్డీ రేట్లు తగ్గించాలని ఆర్‌బిఐపై ఒత్తిడి పెరిగింది. కేర్‌ వంటి రేటింగ్‌ సంస్థలు వడ్డీ రేట్లు 25 బేసిస్‌ పాయింట్ల వరకూ తగ్గొచ్చని అంచనా వేశాయి. ఇదే విషయమై ఆర్థిక మంత్రి అనుణ్‌ జైట్లీని ప్రశ్నించగా.. ' ప్రజలు ఏది కోరుకుంటున్నారో అదే నేనూ కోరుకుంటున్నా' అని తెలివిగా సమాధానమిచ్చారు. వడ్డీ రేట్లు తగ్గించడంపైనే ప్రస్తుత ప్రభుత్వం మొగ్గుచూపుతున్న సంగతి తెలియనిది కాదు. జూన్‌ 2న పాలసీ రివ్యూలో వడ్డీ రేట్ల మార్పులపై ఆర్‌బిఐ నిర్ణయాన్ని ప్రకటిస్తుంది.
మీ స్నేహితులకు రికమెండ్ చెయ్యండి